Eskom sal binnekort tydelike leierskap aankondigBrian Molefe. Foto:leadershipplatform. com Eskom het Vrydag gesê hy sal binnekort ŉ waarnemende leier, met die goedkeuring van Lynne Browne, die minister van openbare ondernemings, aankondig nadat Brian Molefe, Eskom se uitvoerende hoof, Vrydag onverwags bedank het. Maroela Media het vroeër berig Molefe het in ŉ verklaring gesê hy sal Eskom op 1 Januarie verlaat. Eskom het in ŉ verklaring gesê Molefe se besluit is “jammer maar verstaanbaar”. Volgens Eskom het Molefe en sy bestuurspan die kragvoorsiener se operasionele en finansiële toestand omgekeer wat gelei het tot 15 maande waarin daar geen beurtkrag toegepas is nie. “Die maatskappy se likiditeitsposisie het ook aansienlik verbeter met likiede bates wat met 81,6% van R24,1 miljard ŉ jaar gelede tot R43,8 miljard op 30 September 2016 vermeerder het,” het Eskom gesê. Die kragvoorsiener het Molefe bedank vir sy volgehoue en verbete toewyding om Eskom op die regte pad en ŉ “stewige groeikoers” te plaas. Molefe se bedanking volg net tien dae nadat die langverwagte staatkaping-verslag bekendgestel is. In die verslag het adv. Thuli Madonsela, die voormalige openbare beskermer, gewys op Molefe en Ajay Gupta se “gemaklike verhouding” en dat hulle verskeie kere in verbinding met mekaar was. Sy het onder meer bevind dat Molefe en Ajay Gupta mekaar tussen Augustus 2015 en Maart vanjaar 58 keer gebel het. Molefe was ook tussen 5 Augustus en 17 November verlede jaar vyf keer in die Saxonwold-omgewing. Molefe het Vrydag in ŉ verklaring beklemtoon dat Madonsela se verslag geen bevindinge gemaak het nie, maar slegs “waarnemings” genoem het. “Dit is jammer dat die verslag oorhaastig saamgestel is om ŉ spertyd te haal aangesien die openbare beskermer (OB) se termyn tot ŉ einde gekom het. Dat haar kantoor en posisie steeds voortbestaan en dat enige onvoltooide taak deur haar opvolger oorgeneem sou word, is nie in hierdie verslag in ag geneem nie,” het Molefe gesê. “Die waarnemings wat in die verslag gemaak word, onder meer ten opsigte van my optrede, is onakkuraat, gegrond op gedeeltelike feite of doodeenvoudig onwaar. Sy was vasbeslote om hierdie waarnemings in die verslag in te sluit, sonder om enige skadelike uitlatings eers aan my te openbaar soos sy wetlik verplig was om te doen. Sy het wesenlik my grondwetlike reg om gehoor te word uitgestel tot ŉ latere datum en verwys na ŉ ander liggaam, wat sy ander mense beveel het om saam te stel.” Volgens Molefe is sy bedanking nie ŉ skulderkenning nie, maar hy doen dit juis in belang van die maatskappy. “Ek sal ŉ tydjie afneem om te besluit oor my volgende beroepskuif. Intussen is ek vasbeslote om te bewys dat ek ŉ onreg aangedoen is deur die vroegtydige openbaarmaking van ‘waarnemings’ na aanleiding van ŉ onvoltooide ondersoek, wat die OB haarself weerhou het om ‘bevindinge’ te noem. Die waarheid sal uitkom.”